PMIndiaData/PMIndiaSum huggingface dataset:
நிலக்கரி சுரங்கப்பகுதி சட்டம் 1957-ன் கீழ் கையகப்படுத்தப்பட்ட நிலத்தை பயன்படுத்துவதற்கான கொள்கைக்கு மத்திய அமைச்சரவை ஒப்புதல்

தாதுக்கள் வெட்டி எடுக்கப்பட்ட அல்லது நிலக்கரி சுரங்கம் தோண்டுவதற்கு நடைமுறை சாத்தியமற்ற நிலங்களை பயன்படுத்தும் நோக்கிலும், முதலீடுகளை அதிகரித்து நிலக்கரித் துறையில் வேலைவாய்ப்புகளை உருவாக்கும் நோக்கிலும், நிலக்கரி சுரங்கப்பகுதி சட்டம் 1957-ன் கீழ் கையகப்படுத்தப்பட்ட நிலத்தை பயன்படுத்துவதற்கான கொள்கைக்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டது. இந்த கொள்கை, சுரங்கம் தோண்டப்படாத நிலத்தில் வளர்ச்சிப் பணிகளை மேற்கொள்ளவும், நிலக்கரி மற்றும் எரிசக்தித் திட்டங்கள் தொடர்பான கட்டமைப்புகளை உருவாக்கவும் வகை செய்யும். நிலக்கரி சுரங்கம் அமைந்துள்ள பகுதிகளை வில்லங்கங்களிலிருந்து விடுவிக்க இந்த சட்டம் வகை செய்கிறது. கோல் இண்டியா நிறுவனம் போன்ற அரசின் நிலக்கரி நிறுவனங்கள் மற்றும் அவற்றின் துணை நிறுவனங்கள், தொடர்ந்து இந்த நிலங்களின் உரிமையாளர்களாக இருந்தாலும், குறிப்பிட்ட சில நோக்கங்களுக்காக அந்த நிலத்தை குத்தகைக்கு விடுவதற்கு மட்டுமே இந்த கொள்கை வழிவகுக்கிறது. எனினும், நிலக்கரி மற்றும் எரிசக்தி சார்ந்த கட்டமைப்பு வளர்ச்சித் திட்டங்களில், கூட்டு முயற்சியாக மேற்கொள்ளப்படும் திட்டங்களில் தனியார் முதலீட்டை அனுமதிக்கவும் வகை செய்யப்பட்டுள்ளது. மேலும் விவரங்களுக்கு இந்த ஆங்கில செய்திக் குறிப்பை காணவும்.. https://pib.gov.in/PressReleasePage.aspx?PRID=1816361
சம்பாரன் சத்தியாகிரகத்தின்  நூற்றாண்டு: சுவச்சகிரக (தூய்மைபோராட்டம்) கண்காட்சியை பிரதமர் நாளை துவக்கி வைக்கிறார்.

“சுவச்சகிரக (தூய்மைபோராட்டம்) – தேசத் தந்தைக்கான மரியாதை – ஒரு இயக்கம், ஒரு கண்காட்சி” எனும் தலைப்பில் புது தில்லியில் ஏற்பாடு செய்யப்பட்டிருக்கும் கண்காட்சியை பிரதமர் திரு. நரேந்திர மோடி நாளை துவக்கி வைக்கிறார். மகாத்மா காந்தியடிகள் முதல் முதலாக சம்பாரனில் நடத்திய சத்தியாகிரகத்தின் 100 ஆண்டு நிறைவையொட்டி இந்த கண்காட்சி ஏற்பாடு செய்யப்பட்டுள்ளது. இந்த நிகழ்ச்சியின் போது பிரதமர் மோடி தேசிய காப்பகம் நடத்தும் “நேரலையில் இணைய வழியில் கலந்துரையாடக்கூடிய வினாடி வினா” நிகழ்ச்சியை துவக்கி வைப்பார். இந்த கண்காட்சி குறித்து பிரதமர் தனது டுவிட்டரில் தொடர் பதிவுகளை பதிவு செய்துள்ளார். அதில், சம்பாரன் சத்தியாகிரகம் பெரும் மாற்றத்தை அளித்த வரலாற்று இயக்கமாகும் என்று கூறிய பிரதமர் தூய்மை இந்தியாவை உருவாக்க பொது மக்கள் தூய்மை போராட்டக்காரர்களாக மாற வேண்டும் என்று வேண்டுகோள் விடுத்தார். “வரலாற்று சிறப்பு மிக்க சம்பாரன் சத்தியாகிரகத்தின் நூற்றாண்டு நிறைவை குறிக்கும் கண்காட்சியான “சுவச்சகிரக (தூய்மைபோராட்டம்) – தேசத் தந்தைக்கான மரியாதை” எனும் சிறப்பு கண்காட்சியில் நாளை பங்கேற்கிறேன். சம்பாரன் சத்தியாகிரகத்தை எடுத்துரைக்கும் இந்த கண்காட்சியில் சுவச்சகிரகா (தூய்மைபோராட்டம்) மற்றும் சத்தியாகிரகத்தின் கொள்கைகளுக்கு இடையே உள்ள ஒற்றுமையையும் எடுத்துரைக்கும். தூய்மையான இந்தியாவை உருவாக்க தேவைப்படும் பேரியக்கத்தை தூய்மை இந்தியா இயக்கம் எவ்வாறு செயல்படுகிறது என்பதையும் இந்த கண்காட்சி எடுத்துரைக்கும். நூற்றாண்டிற்கு முன் இந்தியர்கள் அறவழி போராட்டக்காரர்களாக மாறி காலனித்துவத்தை எதிர்த்து போராடினர். இன்று, நாம் தூய்மை போராட்டக்காரர்களாக மாறி தூய்மை இந்தியாவை உருவாக்குவோம். சம்பாரன் சத்தியாகிரகம் தேசத் தந்தை தலைமையில் நடத்தப்பட்ட மிகப்பெரிய மக்கள் இயக்கம். அதன் தாக்கங்கள் மிகப்பெரிது”, என்று பிரதமர் குறிப்பிட்டுள்ளார்.
விமானப்படை தினத்தை முன்னிட்டு இந்திய விமானப்படை வீரர்களுக்கு பிரதமர் வாழ்த்து

விமானப்படை தினத்தை முன்னிட்டு இந்திய விமானப்படை வீரர்களுக்கும் அவர்களின் குடும்பத்திற்கும் பிரதமர் திரு. நரேந்திர மோடி வாழ்த்து தெரிவித்துள்ளார். பிரதமர் தனது டுவிட்டரில் கூறியிருப்பதாவது; “நமது படை வீரர்களுக்கும் அவர்களின் குடும்பத்திற்கும் விமானப்படை தினத்தில் எனது வாழ்த்துக்கள். தைரியம், விடாமுயற்சி மற்றும் தொழில்முறைக்கு அடையாளமாக இந்திய விமானப்படை திகழ்கிறது. நாட்டை பாதுகாப்பதிலும் சவாலான காலங்களில் மனிதாபிமான செயல்களினாலும் அவர்கள் தங்களை தனித்து காட்டியுள்ளனர்.”, என்று கூறியுள்ளார்.
பாராதீப் எண்ணை சுத்திகரிப்பு நிறுவனம் – பிரதமர் நாட்டிற்கு அர்ப்பணித்தார்

ஒடிசாவில் உள்ள பாராதீப் எண்ணை சுத்திகரிப்பு நிறுவனத்தை பிரதமர் திரு நரேந்திர மோடி இன்று நாட்டுக்கு அர்பணித்தார். இந் நிகழ்ச்சியை முன்னிட்டு அங்கு கூடியிருந்தவர்களிடையே உரையாடிய பிரதமர், வளர்ச்சி சம்மந்தமான அதிகாரபூர்வமான நிகழ்ச்சியில் பெருமளவில் மக்கள் பங்கேற்றதைப் பிரதமர் பாராட்டினார். ஒடிசாவின் மறைந்த முன்னாள் முதலமைச்சர் திரு பிஜு பட்நாயக்கை நினைவு கூர்ந்த பிரதமர், பாராதீப் ஒடிசா மக்களின் வளர்ச்சித் தீவாக மாறும் என்று கூறினார். வேலை வாய்ப்புகள் மூலம் இளைஞர்கள் பயனடைவதுடன் நாடு முழுவதும் எரிசக்திக்காக விறகுகளை நம்பியுள்ள ஏழைப் பெண்கள் எல்.பி.ஜி. எரிவாயுவை பெற முடியும். முத்ரா வங்கி மற்றும் தொடங்கிடு இந்தியா போன்ற அரசு முயற்சிகள் இந்தியாவின் இளைஞர்களுக்கு பயனளிக்கும் என்று திரு நரேந்திர மோடி கூறினார். துவக்க விழா நடைபெறும் இடத்திற்கு வருகை தரும் முன், உள்நாட்டு தொழில்நுட்பம் மூலம் உருவாக்கப்பட்ட பிரதான கட்டுப்பாட்டு அறை மற்றும் இண்ட்மேக்ஸ் பிரிவையும் பார்வையிட்டார். இண்ட்மேக்ஸ் உற்பத்தித் திறன் இந்தியாவில் உற்பத்தி செய்வோம் திட்டத்தின் எடுத்துக்காட்டாக உள்ளது என்று பிரதமர் கூறினார்.
ஓமன் இந்தியா கூட்டு தொழில் குழு உறுபினர்கள் பிரதமர்களுடன் சந்திப்பு

ஓமனில் இருந்து இந்தியக் கூட்டுத் தொழில் குழுவை சார்ந்த 30 இளைய தொழில் அதிபர்கள் பிரதமர் திரு நரேந்திர மோடியை இன்று சந்தித்தனர். இருநாடுகளுக்கு இடையேயான நீண்டகால வரலாற்றையும், கடல்சார் தொடர்புகள் குறித்தும் கருத்துக்களை இருதரப்பும் பகிர்ந்து கொண்டன. இந்தக் கலந்துரையாடலின் போது, இருநாடுகளுக்கு இடையே எரிசக்திப் பாதுகாப்பு மற்றும் உணவுப் பாதுகாப்புத் துறைகளில் ஒத்துழைப்பிற்கான வாய்ப்புகள் குறித்து பிரதமர் எடுத்துரைத்தார். ஓமன் சுல்தானுக்கு தனது வாழ்த்துகளைத் தெரிவித்துக் கொண்ட பிரதமர், ரமலான் புனித மாதத் துவக்கத்திற்கும் தனது வாழ்த்துகளை தெரிவித்துக் கொண்டார்.
பெண் நாடாளுமன்ற உறுப்பினர்களின் தேசிய மாநாட்டின் இறுதி நிகழ்ச்சியில் பிரதமர் உரையாற்றினார்.

“பெண்கள் வழிநடத்தும் முன்னேற்றம்” என்பதன் முக்கியத்துவம் குறித்து நாடாளுமன்றத்தின் மத்திய மண்டபத்தில் நடந்த நாடாளுமன்ற பெண் உறுப்பினர்களின் தேசிய மாநாட்டின் இறுதி நிகழ்ச்சியில் கலந்து கொண்டு பிரதமர் திரு நரேந்திர மோடி அவர்கள் உரையாற்றினார். “பெண்களின் முன்னேற்றம்” என்பதை கடந்து “பெண்கள் வழிநடத்தும் முன்னேற்றம்” என்பதை நோக்கி சிந்திக்க வேண்டும் என்றார் பிரதமர். இப்படியொரு மாநாட்டை நடத்திய சபாநாயகர் திருமதி. சுமித்ரா மகாஜன் அவர்களின் தலைமைக்கு பிரதமர் வாழ்த்து தெரிவித்தார். இது போன்ற மாநாடுகளில் திட்டமிட்ட நிகழ்ச்சி நிரலில் பகிரப்படும் விஷயங்களை விட, பிரதிநிதிகள் தங்கள் அனுபவங்களை பகிர்ந்து கொள்வது அதிக பயன்தரும் என்றார். இன்றைய நவீன மேலாண்மைக்கு அவசியமாக கருதப்படும் பன்முகத் திறமை, பெண்களுக்கு இயல்பாக வருவதாக பிரதமர் குறிப்பிட்டார். பெண் பிரதிநிதிகள் தங்கள் தொகுதி மக்களோடு இணைந்து செயல்பட தொழில்நுட்பத்தை கையாள வேண்டும் என்று பிரதமர் குறிப்பிட்டார். இது தொடர்பாக தன்னுடைய சொந்த அனுபவத்தை பகிர்ந்து கொண்ட பிரதமர், MyGov என்ற இணையதளம் மூலமாக பல்வேறு சிந்தனைகளும், கருத்துக்களும் வருகின்றன என்று குறிப்பிட்டார்.
முனிச் தாக்குதலில் உயிர் இழந்தவர்களுக்கு பிரதமர் மோடி இரங்கல்

ஜெர்மனி நாட்டின் முனிச் நகரில் நடத்தப்பட்ட தாக்குதலில் உயிர் இழந்தவர்களுக்கு பிரதமர் திரு. நரேந்திர மோடி இரங்கல் தெரிவித்தார். “முனிச் நகரில் ஏற்பட்ட தாக்குதல் அதிர்ச்சியை அளிக்கிறது. இறந்தவர்கள் குடும்பத்தினருக்கு எங்களது இரங்கலை தெரிவித்து கொள்கிறேன். மேலும் இந்த தாக்குதலில் காயமடைந்தவர்கள் விரைவில் குணமடைய வேண்டுகிறேன்” என்று பிரதமர் தனது செய்தியில் குறிப்பிட்டுள்ளார்.
கின்னாரில் ஏற்பட்ட நிலச்சரிவில் நேரிட்ட உயிரிழப்புக்கு பிரதமர் இரங்கல்

பிரதமர் திரு.நரேந்திர மோடி, கின்னாரில் ஏற்பட்ட நிலச்சரிவில் நேரிட்ட உயிரிழப்பு குறித்து இரங்கல் தெரிவித்துள்ளார். இது தொடர்பாக பிரதமர் வெளியிட்டுள்ள சுட்டுரைச் செய்தியில் கூறியுள்ளதாவது; “கின்னாரில் ஏற்பட்ட நிலச்சரிவு மிகவும் சோகமான ஒன்று. இந்த துயரமான நேரத்தில், உயிரிழந்தவர்களின் குடும்பத்தினருடன் எனது எண்ணங்கள் துணை நிற்கின்றன. காயமடைந்தவர்கள் விரைவில் குணமடையட்டும். மீட்பு நடவடிக்கைகள் முடுக்கி விடப்பட்டுள்ளன. நிலச்சரிவில் சிக்கிக் கொண்டுள்ளவர்களை மீட்கும் அனைத்து நடவடிக்கைகளும் மேற்கொள்ளப்பட்டு வருகின்றன”.
இஸ்ரேலில் இந்திய சமூகத்தினர் மத்தியில் பிரதமர் உரை

இஸ்ரேலின் டெல்அவிவ் நகரில் புதன்கிழமை நடைபெற்ற நிகழ்ச்சியில், இந்திய சமூகத்தினர் மத்தியில் பிரதமர் திரு.நரேந்திர மோடி உரையாற்றினார். இஸ்ரேலுக்கு இந்தியப் பிரதமர் பயணம் மேற்கொண்டது இதுவே முதல்முறை என்று குறிப்பிட்டு, அவர் தனது பேச்சைத் தொடங்கினார். மேலும், இதற்கு இந்தியா சுதந்திரமடைந்து நீண்டகாலமான 70 ஆண்டுகள் பிடித்துள்ளதாகவும் அவர் தெரிவித்தார். தனது பயணம் முழுமைக்கும் சிறப்பான வரவேற்பையும், கவுரவத்தையும் அளித்ததற்காக இஸ்ரேல் பிரதமர் பெஞ்சமின் நேதன்யாஹூ-வுக்கு பிரதமர் நன்றி தெரிவித்துக் கொண்டார். இரு நாடுகளுக்கும் இடையே தூதரக உறவு ஏற்பட்டு, 25 ஆண்டுகள் மட்டுமே ஆனபோதிலும், இந்தியாவுக்கும், இஸ்ரேலுக்கும் இடையேயான பந்தம், பல நூற்றாண்டுகளாக இருப்பதாக அவர் தெரிவித்தார். இந்திய இஸ்லாமிய ஞானியான (Indian Sufi) புனித பாபா ஃபரித், ஜெருசலேமுக்கு 13-ம் நூற்றாண்டிலேயே வந்து, குகையில் தியானம் செய்ததாக தன்னிடம் கூறினார்கள் என்று பிரதமர் குறிப்பிட்டார். இந்தியா-இஸ்ரேல் இடையேயான நல்லுறவு என்பது பாரம்பரியம், கலாச்சாரம், நம்பிக்கை மற்றும் நட்புரீதியிலானது என்று பிரதமர் விவரித்தார். இந்தியா மற்றும் இஸ்ரேலில் கொண்டாடப்படும் திருவிழாக்கள் ஒரே மாதிரியானவை என்றும் பிரதமர் குறிப்பிட்டார். இதை விவரிக்கும் வகையில், ஹோலி மற்றும் புனிம்; தீபாவளி மற்றும் ஹனுக்கா பண்டிகைகளை அவர் குறிப்பிட்டார். இஸ்ரேலின் அற்புதமான தொழில்நுட்ப வளர்ச்சியையும், வீரம் மற்றும் உயிர்த்தியாகம் செய்வதில் நீண்டகால பாரம்பரியத்தையும் பிரதமர் குறிப்பிட்டார். முதலாவது உலகப் போரின்போது, இஸ்ரேலின் ஹைஃபா நகருக்கு சுதந்திரம் பெற்றுத் தருவதில், இந்திய வீரர்கள் முக்கியப் பங்காற்றியதை திரு.நரேந்திர மோடி நினைவுகூர்ந்தார். இந்தியா மற்றும் இஸ்ரேலில் இந்திய யூத சமூகத்தினரின் மிகப்பெரும் பங்களிப்பையும் பிரதமர் குறிப்பிட்டார். இஸ்ரேலின் புத்தாக்க உணர்வுகளை பிரதமர் வெகுவாக பாராட்டினார். புவி-அனல் மின்சாரம், சூரியமின் தகடுகள், வேளாண்-உயிரி தொழில்நுட்பம் மற்றும் பாதுகாப்புத் துறைகளில் இஸ்ரேல் மிகப்பெரும் வளர்ச்சி பெற்றிருப்பதையும் பிரதமர் குறிப்பிட்டார். இந்தியாவில் அண்மைக்காலமாக மேற்கொள்ளப்பட்டுவரும் சீர்திருத்தங்களை மேலோட்டமாக பிரதமர் எடுத்துரைத்தார். ஜிஎஸ்டி-யை நடைமுறைப்படுத்தியது, இயற்கை வளங்களை ஏல முறையில் ஒதுக்கீடு செய்தது, காப்பீடு மற்றும் வங்கித் துறை சீர்திருத்தங்கள் மற்றும் திறன் மேம்பாடு உள்ளிட்டவற்றை அவர் குறிப்பிட்டார். விவசாயிகளின் வருமானத்தை 2022-ம் ஆண்டுக்குள் இரண்டு மடங்காக்க அரசு இலக்கு நிர்ணயித்திருப்பதாக அவர் தெரிவித்தார். இந்தியாவில் இரண்டாவது பசுமைப்புரட்சியை ஏற்படுத்த இஸ்ரேலுடனான நட்புறவு, உந்துவிசையாக இருக்கும் என்று அவர் தெரிவித்தார். இந்தியா-இஸ்ரேல் இடையேயான எதிர்கால உறவுக்கு அறிவியல், புத்தாக்கம், ஆராய்ச்சி ஆகியவை அடிப்படையாக இருக்கும் என்று பிரதமர் தெரிவித்தார். மும்பையில் நவம்பர் 26-ல் தீவிரவாதிகள் நடத்திய தாக்குதலின்போது உயிர்பிழைத்த மோசே ஹோல்ட்பெர்க்-கை முன் தினம் தான் சந்தித்துப் பேசியதை பிரதமர் நினைவுகூர்ந்தார். இஸ்ரேலில் கட்டாய ராணுவ சேவையை முடித்திருந்தாலும், இஸ்ரேலில் வாழும் இந்திய சமூகத்தினருக்கு வெளிநாடு வாழ் இந்தியர் அட்டைகள் வழங்கப்படும் என்று உறுதியளித்தார். இஸ்ரேலில் இந்திய கலாச்சார மையம் ஒன்று அமைக்கப்படும் என்று அவர் தெரிவித்தார். டெல்லி, மும்பை, டெல்அவிவ் இடையே நேரடி விமான சேவை, விரைவில் தொடங்கப்படும் என்றும் பிரதமர் திரு.நரேந்திர மோடி தெரிவித்தார்.
இந்தியா பிரேசில் இடையே, பாரம்பரிய மருத்துவ முறைகள் மற்றும் ஹோமியோபதி துறையில் ஒத்துழைப்புக்கான புரிந்துணர்வு ஒப்பந்தம்: மத்திய அமைச்சரவை ஒப்புதல்

இந்தியா பிரேசில் இடையே, பாரம்பரிய மருத்துவ முறைகள் மற்றும் ஹோமியோபதி துறையில் ஒத்துழைப்புக்கான புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. பாரம்பரிய மருத்துவ முறைகள் தொடர்பான துறைகளில் இந்தியா பிரேசில் இடையே இருதரப்பு ஒத்துழைப்பை இந்த ஒப்பந்தம் மேம்படுத்தும். தமது கலாச்சார பாரம்பரிய அறிவை இரண்டு நாடுகளும் பகிர்ந்து கொள்வதில் இந்த ஒப்பந்தம் முக்கியத்துவம் பெறுகிறது. விகீ
2016-ம் ஆண்டுக்கான ஆசிய சாம்பியன்ஸ் கோப்பையை வென்ற இந்திய மகளிர் ஹாக்கி அணிக்கு பிரதமர் பாராட்டு

2016-ம் ஆண்டுக்கான ஆசிய சாம்பியன்ஸ் கோப்பையை வென்ற இந்திய மகளிர் ஹாக்கி அணிக்கு பிரதமர் நரேந்திர மோடி வாழ்த்து தெரிவித்துள்ளார். இதுகுறித்து அவர் வெளியிட்டுள்ள செய்தியில், “2016-ம் ஆண்டுக்கான ஆசிய சாம்பியன்ஸ் கோப்பையை வென்ற நமது மகளிர் ஹாக்கி அணிக்கு வாழ்த்துக்கள். இது இந்திய ஹாக்கி-க்கு மிகவும் முக்கியத்துவம் வாய்ந்த தருணம்,” என்று குறிப்பிட்டுள்ளார்.
சுகாதாரம், மருத்துவத் துறைகளில் ஒத்துழைப்புக்காக இந்தியா, சுரினாம் இடையே புரிந்துணர்வு ஒப்பந்தம் : அமைச்சரவை ஒப்புதல்

பிரதமர் திரு நரேந்திர மோடி தலைமையிலான அமைச்சரவை, சுகாதாரம், மருத்துவம் ஆகிய துறைகளில் ஒத்துழைப்புக்காக, இந்தியா, சுரினாம் இடையேயான புரிந்துணர்வு ஒப்பந்தத்திற்கு ஒப்புதல் அளித்துள்ளது. இந்திய அரசுக்கும், சுரினாம் குடியரசுக்கும் இடையேயான இந்த புரிந்துணர்வு ஒப்பந்தத்தின் மூலம், நமது நாட்டின் சுகாதார, குடும்ப நல அமைச்சகமும், அந்நாட்டின் சுகாதார அமைச்சகமும் இணைந்து, சுகாதாரத் துறையில் தொழில்நுட்ப மேம்பாட்டுக்கான நடவடிக்கைகளை எடுக்கும். இந்தியாவுக்கும், சுரினாமுக்கும் இடையேயான இருதரப்பு உறவுகளையும் இந்தப் புரிந்துணர்வு ஒப்பந்தம் வலுப்படுத்தும். பொது சுகாதாரத் துறையில் உள்ள நிபுணத்துவத்தை பகிர்தலின் மூலமும், தொடர்புடைய பல்வேறு துறைகளில் இருதரப்பு ஆராய்ச்சியை ஊக்கப்படுத்துவதன் மூலமும், தற்சார்பு இந்தியா லட்சியத்தை அடைவதற்கு இந்த புரிந்துணர்வு ஒப்பந்தம் வழிவகுக்கும். மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1679345
மோகாமாவில் உட்கட்டமைப்பு திட்டங்களுக்கான அடிக்கல்லை பிரதமர் நாட்டினார், பொதுக் கூட்டத்தில் உரையாற்றினார்

பிரதமர் திரு. நரேந்திர மோடி அவர்கள் இன்று பீகாரில் உள்ள மோகாமாவில், நமாமி கங்கைத் திட்டத்தின் கீழ் நான்கு கழிவுநீர் திட்டங்கள் மற்றும் நான்கு தேசிய நெடுஞ்சாலைத் திட்டங்களுக்கான அடிக்கல்லை நாட்டினார். இத்திட்டங்களின் மொத்த ஒதுக்கீடு ரூ.3700 கோடிக்கும் அதிகமாகும். பெருந்திரளாக மக்கள் கூடியிருந்த பொதுக்கூட்டத்தில் உரையாற்றிய பிரதமர், மிகப் பெரிய கவிஞர் ராம்தார் சிங் தினகர் அவர்களுடன் மிகவும் நெருங்கிய தொடர்புடைய நிலத்திற்கு தாம் வருகை புரிந்ததில் பெரும் மகிழ்ச்சியடைவதாக தெரிவித்தார். பீகாரின் வளர்ச்சிக்காக மத்திய அரசு மற்றும் மாநில அரசு இயன்ற அனைத்தையும் மேற்கொள்ளும் என ஒவ்வொருவருக்கும் அவர் உறுதியளித்தார். மக்களின் உணர்வுகளை பூர்த்தி செய்யும் வகையில் அரசு களைப்பின்றி உழைத்து வருவதாக பிரதமர் கூறினார். இன்று அடிக்கல் நாட்டப்பட்ட திட்டங்கள் பீகாரின் வளர்ச்சிக்கு பெரும் முக்கியத்துவம் அளிக்கும் என அவர் தெரிவித்தார். மேலும், சாலை போடும் பணியை விரைவாக மேற்கொள்வதில் அரசு கவனம் செலுத்தி வருவதாக அவர் கூறினார். நமாமி கங்கையுடன் தொடர்பான திட்டங்கள் கங்கை ஆற்றை பாதுகாப்பதற்கு உதவும் என அவர் தெரிவித்தார். சமீபத்தில் துவங்கப்பட்ட அந்த்யோதயா விரைவு ரயில் வண்டிகளை குறிப்பிட்ட அவர், இவை பீகார், கிழக்கு இந்தியா மற்றும் நாட்டின் பிற பகுதிகளுடனான இணைப்பை மேம்படுத்தும் என்றார். நல்ல இணைப்பு, பெரும் வளர்ச்சிக்கு அழைத்துச் செல்லும் என உறுதியாக கூறிய பிரதமர், சாலைகள், ரயில்வே மற்றும் நீர்வழி போக்குவரத்திற்கு மிகுந்த முக்கியத்துவம் அளிக்கப்பட்டு வருவதாக தெரிவித்தார். அடிக்கல் நாட்டப்பட்ட நான்கு தேசிய நெடுஞ்சாலைத் திட்டங்கள்: • தேசிய நெடுஞ்சாலை 31-ல் அவுண்டா-சிமாரியா பகுதியை 4 வழிச்சாலையாக்கல் மற்றும் 6 வழித்தடங்கள் கொண்ட கங்கா சேது கட்டுதல் • தேசிய நெடுஞ்சாலை 31-ல் பக்தியார்பூர்-மோகாமா பகுதியை 4 வழிச்சாலையாக்கல் • தேசிய நெடுஞ்சாலை 107-ல் மகேஷ்குந்த்-சஹார்ஸா-பூர்னியா பகுதியில் 2 வழிச் சாலை கட்டுதல் • தேசிய நெடுஞ்சாலை 82-ல் பீகார்ஷரீப்-பார்பீகா-மோகாமா பகுதியில் 2 வழிச் சாலை கட்டுதல் நான்கு கழிவுநீர் திட்டங்களில், பீயூரில் கழிவுநீர் சுத்திகரிப்பு ஆலை, பீயூரில் கழிவுநீர் அமைப்பு மற்றும் கழிவுநீர் பாதை இணைப்பு, கர்மாலிசாக்கில் கழிவுநீர் சுத்திகரிப்பு ஆலை மற்றும் சயீத்பூரில் கழிவுநீர் அமைப்பு மற்றும் கழிவுநீர் பாதை இணைப்பு ஆகிய திட்டங்கள் அடங்கும். இத்திட்டங்கள் ஒட்டுமொத்தமாக புதிதாக 120 எம்.எல்.டீ. திறன் கொண்ட கழிநீர் சுத்திகரிப்பு ஆலையை உருவாக்குவதுடன், பீயூரில் தற்போதைய 20 எம்.எல்.டீ-யின் தரத்தினை உயர்த்தும்.
சீக்கிய சமுதாயத்தின் பிரதிநிதிகள் மற்றும் உலகப் போர்களின்போது இத்தாலியில் போர் புரிந்த இந்திய வீரர்களின் நினைவைப் போற்றும் பணியில் ஈடுபட்டுள்ள அமைப்புகளின் பிரதிநிதிகளுடன் பிரதமர் சந்திப்பு

பிரதமர் திரு.நரேந்திர மோடி, சீக்கிய சமுதாயம் உள்ளிட்ட பல்வேறு சமூக உறுப்பினர்கள் மற்றும் முதல் உலகப் போர் மற்றும் இரண்டாம் உலகப் போரின்போது இத்தாலியில் போர் புரிந்த இந்திய வீரர்களின் நினைவைப் போற்றும் பணியில் ஈடுபட்டுள்ள அமைப்புகளின் பிரதிநிதிகளுடன் கலந்துரையாடினார். இந்தப் போர்களின் போது வீரத்தை வெளிப்படுத்திய இந்திய வீரர்களுக்கு பிரதமர் மரியாதை செலுத்தினார்.
அனைத்து மாநில தலைமைச் செயலாளர்களுடன் பிரதமர் மோடி 2 நாள் ஆலோசனை

தில்லியில் கடந்த 2 நாட்களாக அனைத்து மாநில தலைமைச் செயலாளர்களுடன் பிரதமர் திரு.நரேந்திர மோடி கலந்து கொண்ட மாநாடு இன்றுடன் முடிவடைந்தது. இந்த மாநாட்டில் தலைமைச் செயலர்களுடனான உரையாடலின் போது பிரதமர் தாம் வலியுறுத்திய விஷயங்கள் குறித்து பிரதமர் தமது ட்விட்டர் பக்கத்தில் விரிவாகக் கூறியுள்ளார். "கடந்த இரண்டு நாட்களாக, தில்லியில் நடைபெற்ற தலைமைச் செயலாளர்கள் மாநாட்டில் நாங்கள் விரிவான விவாதங்களை மேற்கொண்டோம். மக்களின் வாழ்க்கையை மேலும் மேம்படுத்தவும், இந்தியாவின் வளர்ச்சிப் பாதையை வலுப்படுத்தவும் பல்வேறு விஷயங்களை நான் வலியுறுத்தினேன். உலகத்தின் பார்வை இந்தியாவின் மீது இருக்கும் நிலையில், நமது இளைஞர்களின் திறமையுடன் இணைந்து, வரும் ஆண்டுகள் நமது தேசத்துக்கே உரியது. இந்த நேரத்தில், உள்கட்டமைப்பு, முதலீடு, புதிய கண்டுபிடிப்புகள், அனைத்து தரப்பினரையும் உள்ளடக்குதல் ஆகிய 4 தூண்கள், அனைத்துத் துறைகளிலும் முழுவதும் நல்ல நிர்வாகத்தை மேம்படுத்துவதற்கான நமது முயற்சிகளுக்கு ஊக்கமளிக்கும். சிறு, குறு மற்றும் நடுத்தர தொழில்கள் துறையை நாம் தொடர்ந்து பலப்படுத்த வேண்டும் என்பது எனது உறுதியான நம்பிக்கை. தற்சார்பு அடையவும், பொருளாதார வளர்ச்சியை அதிகரிக்கவும் இது முக்கியமானது. அதே அளவுக்கு உள்ளூர் தயாரிப்புகளை பிரபலப்படுத்துவதும் முக்கியமானது. பொருளாதாரத்தின் ஒவ்வொரு துறையிலும் தரம் இன்றியமையாதது என்பது குறித்தும் எடுத்துரைக்கப்பட்டது. தேவையற்ற உடன்பாடுகள், காலாவதியான சட்டங்கள், விதிகளை முடிவுக்குக் கொண்டுவருவதில் கவனம் செலுத்துமாறு தலைமைச் செயலர்களுக்கு அழைப்பு விடுக்கப்பட்டுள்ளது. இந்தியா இணையற்ற சீர்திருத்தங்களைத் தொடங்கும் நேரத்தில், அதிகப்படியான கட்டுப்பாடுகள் மற்றும் மனச்சோர்வு அளிக்கும் கட்டுப்பாடுகளுக்கு வாய்ப்பளிக்கக்கூடாது. நான் பேசிய விஷயங்களில் பிரதமர் விரைவு சக்தி திட்டம் மற்றும் அதன் பார்வையை உணர்ந்து கொள்வதில் ஒருங்கிணைப்பை எவ்வாறு உருவாக்குவது என்பதும் அடங்கும். மிஷன் லைஃப் திட்டத்தை பலப்படுத்தவும், சர்வதேச சிறுதானிய ஆண்டை அனைத்துத் தரப்பு மக்களின் பங்கேற்புடன் கொண்டாடவும் தலைமைச் செயலாளர்களை வலியுறுத்தினேன்.”
ஆயுஷ்மான் பாரத் திட்டத்தின் ஒரு கோடியாவது பயனாளியுடன் பிரதமர் உரையாடல்

ஆயுஷ்மான் பாரத் திட்டத்தின் கீழ் பயனாளிகள் எண்ணிக்கை ஒரு கோடியைத் தாண்டியதால், பிரதமர் திரு. நரேந்திர மோடி தனது மகிழ்ச்சியைத் தெரிவித்துள்ளார். இது குறித்து அவர் வெளியிட்ட டிவிட்டர் பதிவுகளில், ‘‘ஆயுஷ்மான் பாரத் திட்டத்தின் பயனாளிகளின் எண்ணிக்கை ஒரு கோடியைத் தாண்டியது, ஒவ்வொரு இந்தியரையும் பெருமையடைச் செய்யும்’’ என்று தெரிவித்துள்ளார். “2 ஆண்டு காலத்திற்குள் இத்திட்டம் ஏராளமானவர்களின் வாழ்க்கையில் ஆக்கப்பூர்வமான தாக்கத்தை ஏற்படுத்தியுள்ளது. அனைத்துப் பயனாளிகளுக்கும், அவர்தம் குடும்பத்தினருக்கும் நான் வாழ்த்துகளைத் தெரிவித்துக் கொள்கிறேன். அவர்கள் சிறந்த உடல்நலத்துடன் இருக்க பிரார்த்தனை செய்கிறேன்” என்று பிரதமர் கூறியுள்ளார். ஆயுஷ்மான் பாரத் திட்டத்துடன் தொடர்புடைய மருத்துவர்கள், செவிலியர்கள் மற்றும் இதர மருத்துவப் பணியாளர்களின் முயற்சிகளைப் பாராட்டுவதாக திரு.மோடி கூறியுள்ளார். ‘‘அவர்களின் முயற்சிகள் இத்திட்டத்தை உலகின் மிகப் பெரிய சுகாதார திட்டமாக உருவாக்கியுள்ளது. இந்தத் திட்டம் பல இந்தியர்களின், குறிப்பாக ஏழைகள் மற்றும் கீழ்தட்டு மக்களின் நம்பிக்கையை வென்றுள்ளது” என்று பிரதமர் தெரிவித்துள்ளார். ஆயுஷ்மான் பாரத் திட்டத்தின் நன்மைகளை விளக்கிய பிரதமர், இத்திட்டத்தின் மிகப் பெரிய பயன்களில் ஒன்று கையடக்கம் என குறிப்பி்ட்டார். ‘‘இத்திட்டத்தின் பயனாளிகள் மலிவான கட்டணத்தில் உயர்தர மருத்துவ சிகிச்சையை, தாங்கள் பதிவு செய்த இடத்தில் மட்டும் அல்லாமல், இந்தியாவின் எந்த பகுதியிலும் பெறலாம். இது வீட்டை விட்டு வெளியிடங்களில் பணியாற்றுபவர்கள், அல்லது பதிவு செய்த இடத்தில் இல்லாமல் வேறு இடங்களில் இருப்பவர்களுக்கு உதவுகிறது’’ என்று திரு மோடி தனது டிவிட்டர் பதிவில் கூறியுள்ளார். தற்போதைய சூழலில் ஆயுஷ்மான் பாரத் திட்டப் பயனாளிகளுடன் தன்னால் உரையாட முடியவில்லை என பிரதமர் கூறியுள்ளார். இருப்பினும், ஆயுஷ்மான் பாரத் திட்டத்தின் ஒரு கோடியாவது பயனாளியான, மேகாலயாவைச் சேர்ந்த பூஜா தபாவுடன் தொலைபேசியில் அவர் உரையாடினார்.
2020 டோக்கியோ ஒலிம்பிக்கில் வெண்கலப் பதக்கம் வென்ற இந்திய ஆண்கள் ஹாக்கி அணிக்கு பிரதமர் வாழ்த்து

2020 டோக்கியோ ஒலிம்பிக் போட்டியில் வெண்கலப் பதக்கம் வென்ற இந்திய ஆண்கள் ஹாக்கி அணிக்கு பிரதமர் திரு நரேந்திர மோடி வாழ்த்து தெரிவித்துள்ளார். இந்த சாதனையின் மூலம், ஒட்டுமொத்த தேசத்தின், குறிப்பாக நமது இளைஞர்களின் கற்பனையை அவர்கள் கைப்பற்றியுள்ளனர் என்றும் பிரதமர் கூறினார். இது தொடர்பாக, பிரதமர் வெளியிட்டுள்ள சுட்டுரைச் செய்தியில் கூறியுள்ளதாவது : "வரலாற்று நிகழ்வு ! ஒவ்வொரு இந்தியரின் நினைவிலும் பொறிக்கப்படும் ஒரு நாள். வெண்கலத்தை தாயகத்திற்குக் கொண்டு வந்த நமது ஆண்கள் ஹாக்கி அணிக்கு வாழ்த்துகள். இந்தச் சாதனையின் மூலம், ஒட்டுமொத்த தேசத்தின், குறிப்பாக நமது இளைஞர்களின் கற்பனையை அவர்கள் கைப்பற்றியுள்ளனர். நமது ஹாக்கி அணியால் இந்தியா பெருமை கொள்கிறது. "
தி குவெஸ்ட் பார் எ வேர்ல்ட் வித்அவுட் ஹங்கர் என்ற எம்.எஸ் சுவாமிநாதன் பற்றிய 2 தொடர் தொகுப்பு புத்தகங்களை பிரதமர் வெளியிட்டார்

பிரதமர் திரு. நரேந்திர மோடி இன்று புகழ்பெற்ற வேளாண் விஞ்ஞானி டாக்டர். எம்.எஸ் சுவாமிநாதன் தொடர்புடைய இரண்டு பாகம் கொண்ட நூலை வெளியிட்டார். எம்.எஸ் சுவாமிநாதன்: தி குவெஸ்ட் பார் எ வேர்ல்ட் வித்அவுட் ஹங்கர் என்ற தலைப்பில் இந்த நூல் வெளியிடப்பட்டது. பல்வேறு மத்திய அமைச்சர்கள் மற்றும் பிரமுகர்கள் இந்நிகழ்ச்சியில் பங்கேற்றனர். குஜராத் முதல் அமைச்சராக தான் இருந்த போது, முனைவர். சுவாமிநாதனுடன் ஆலோசித்த பின்பு மண் வள அட்டை திட்டம் கொண்ட வரப்பட்டதை பிரதமர் நினைவு கூறினார். முனைவர். எம்.எஸ். சுவாமிநாதனின் அர்ப்பணிப்பு மற்றும் ஈடுபாட்டை பாராட்டிய பிரதமர், அவர் வேளாண் விஞ்ஞானி மட்டுமல்ல விவசாயிகளின் விஞ்ஞானியும் ஆவார். நடைமுறை சாத்தியங்களுக்கு ஏற்ற வகையில் முனைவர். சுவாமிநாதனின் ஆராய்ச்சிகள் இருப்பதே அவரின் சிறப்பு தன்மை ஆகும் என்ற பிரதமர் முனைவர். எம்.எஸ். சுவாமிநாதனின் எளிமையையும் பாராட்டினர். வேளாண் துறையில் உள்ள சவால்கள் குறித்து பேசிய பிரதமர், வேளாண் துறையின் வெற்றி கிழக்கு இந்தியாவையும் சென்ற அடைய வேண்டும், அறிவியல் மற்றும் தொழில்நுட்ப உதவியுடன் இது சாத்தியம் ஆகும் என்று கூறினார். நவீன அறிவியல் மற்றும் தொழில்நுட்ப முறைகள் மற்றும் பாரம்பரிய வேளாண் அறிவாற்றலுடன் சிறந்த முடிவுகளை தரும் என்று பிரதமர் கூறினார். சில மாநிலங்களை எடுத்துக்காட்டாக பயன்படுத்திய அவர், ஒவ்வொரு மாவட்டமும் தனக்கென்று சிறப்பு வேளாண் அடையாளத்தை கொண்டுள்ளது என்றார். இது வர்த்தக முறையை மேம்படுத்தி, தொழில் தொகுப்பில் வேளாண் தொகுப்புகளை அதிகரிக்கும் என்றார். 2022 ஆண்டுக்கு முன் விவசாய நிலங்களின் வருமானத்தை அதிகரிக்க வேண்டும் என்ற இலக்கு குறித்து பேசிய பிரதமர், இதற்கு பல்வேறு முக்கிய துறைகளில் இலக்குடன் கூடிய அணுகுமுறை வேண்டும் என்றார். முந்தைய வேளாண் காப்பிட்டு திட்டங்களை விட, தற்போதுள்ள பிரதமர் பயிர் காப்பிட்டு திட்டத்தை விவசாயிகள் வெகுவாக ஏற்றுகொண்டுள்ளனர் என்று பிரதமர் கூறினார். இது விவசாயிகளின் துணிச்சலுடன் இடர்களை மேற்கொள்ளும் திறனை அதிகரித்து, ஆராய்ச்சி முடிவுகளை ஆய்வகங்களில் இருந்து வயல்வெளிகளுக்கு கொண்டு செல்லும் முறையை ஊக்கப்படுத்தும் என்றார். பிரதமரின் கனிவான வார்த்தைகளுக்கு நன்றி தெரிவித்த டாக்டர். எம்.எஸ் சுவாமிநாதன், பிரதமரின் தொலைதூர லட்சியக் கனவை பாராட்டினார். தொழில்நுட்பம் மற்றும் பொதுக் கொள்கை இடையேயான ஒருங்கிணைப்பின் முக்கியத்துவத்தை அவர் எடுத்துரைத்தார்.
திரு நரசின்பாய் படேல் மறைவிற்கு பிரதமர் இரங்கல்

சுதந்திரப் போராட்ட வீரர் திரு நரசின்பாய் படேலின் மறைவிற்கு பிரதமர் திரு நரேந்திர மோடி ஆழ்ந்த இரங்கல் தெரிவித்து, விடுதலைப் போராட்டத்தில் அவரது பங்களிப்பை நினைவுகூர்ந்துள்ளார். ட்விட்டர் பதிவில் பிரதமர் கூறியிருப்பதாவது: “நவசாரி சுதந்திர சேனாவைச் சேர்ந்த திரு நரசின்பாய் படேலின் மறைவை அறிந்து மிகவும் துயரடைந்தேன். நாட்டின் விடுதலைப் போராட்டத்தில் அவரது பங்களிப்பு என்றும் நினைவில் கொள்ளப்படும். அன்னாரது ஆத்மா சாந்தியடைய பிரார்த்திக்கிறேன், அவரது குடும்பத்தினருக்கு எனது இரங்கல்கள். ஓம் சாந்தி”.
தேசிய விளையாட்டு நாளை முன்னிட்டு பிரதமர் செய்தி

தேசிய விளையாட்டு நாளை முன்னிட்டு பிரதமர் திரு. நரேந்திர மோடி நாடெங்கிலும் உள்ள அனைத்து விளையாட்டு ரசிகர்களுக்கு வாழ்த்து தெரிவித்துள்ளார். நம் சமூகத்தில் விளையாட்டும் போட்டி நேர்மைப் பண்பும் எப்போதும் பிரகாசிக்கும் என்று நம்புவதாகவும் தெரிவித்துள்ளார். ” தேசிய விளையாட்டு நாளை முன்னிட்டு நாடெங்கிலும் உள்ள அனைத்து விளையாட்டு பிரியர்களுக்கும் என் வாழ்த்துகள். நம் சமூகத்தில் விளையாட்டும் போட்டி நேர்மைப் பண்பும் எப்போதும் பிரகாசிக்கும் என்று நம்புகிறேன்” என்று பிரதமர் தனது வாழ்த்து செய்தியில் குறிப்பிட்டுள்ளார்.
மகாராஷ்டிராவின் பல பகுதிகளில் கனமழை மற்றும் வெள்ள நிலவரம் குறித்து மாநில முதல்வருடன் பிரதமர் பேச்சு

மகாராஷ்டிராவின் பல பகுதிகளில் கனமழை மற்றும் வெள்ள நிலவரம் குறித்து மாநில முதல்வர் திரு. உத்தவ் தாக்கரேவிடம், பிரதமர் திரு.நரேந்திர மோடி பேசினார். இது குறித்து பிரதமர் டிவிட்டரில் விடுத்துள்ள பதிவில், ‘‘ மகாராஷ்டிரா மாநிலத்தின் பல பகுதிகளில் கனமழை மற்றும் வெள்ள நிலவரம் குறித்து மாநில முதல்வர் உத்தரவ் தாக்கரேவிடம் பேசினேன். பாதிக்கப்பட்ட சகோதரிகள் மற்றும் சகோதரர்களுக்கு எனது அனுதாபங்கள் மற்றும் பிரார்த்தனைகள். நடைபெற்று வரும் மீட்பு மற்றும் நிவாரண பணிகளில் மத்திய அரசின் உதவியை மீண்டும் வலியுறுத்தினேன்’’ என குறிப்பிட்டுள்ளார்.